
专讗砖 讛砖谞讛 诇讘 注"讗 - 驻讬专讜砖 砖讟讬讬谞讝诇抓

讜拽讘注讬讛 专讘讬讛 讘砖诪讬讛 [讜拽讘注讜 专讘讜 讘砖诪讜] 讜诪讜谞讬诐 讗讜转讛 讘讬谉 转拽谞讜转讬讜.


讗 诪砖谞讛 住讚专 讘专讻讜转 砖诇 专讗砖 讛砖谞讛 讻讬爪讚? 讗讜诪专 讗讘讜转 砖讛讬讗 讛讘专讻讛 讛专讗砖讜谞讛 ("诪讙谉 讗讘专讛诐") 砖讘砖诪讜谞讛 注砖专讛, 讜讙讘讜专讜转 ("诪讞讬讛 诪转讬诐"), 讜拽讚讜砖转 讛砖诐 ("讗转讛 拽讚讜砖") 讜讻讜诇诇 诪诇讻讬讜转 注诪讛谉 讘讘专讻转 拽讚讜砖转 讛砖诐 讜讗讬谞讜 转讜拽注 讗讞专讬讛.


讜诪讜住讬驻讬诐 讘专讻讛 诪讬讜讞讚转 诇拽讚讜砖转 讛讬讜诐 讜转讜拽注 诇讗讞专讬讛. 讜讗讜诪专 讘专讻讛 砖诇 讝讻专讜谞讜转 讜转讜拽注, 讜诇讗讞专讬讛 讗讜诪专 讘专讻转 砖讜驻专讜转 讜转讜拽注, 讜讗讞专 讻讱 讗讜诪专 讻讚专讱 砖诪住讬讬诪讬诐 讻诇 转驻讬诇讛 讻专讙讬诇, 讘讘专讻转 讛注讘讜讚讛 ("专爪讛") 讜讛讜讚讗讛 ("诪讜讚讬诐") 讜讘专讻转 讻讛谞讬诐, 讗诇讜 讚讘专讬 专' 讬讜讞谞谉 讘谉 谞讜专讬.


讗诪专 诇讜 专' 注拽讬讘讗: 讗诐 讗讬谞讜 转讜拽注 诇诪诇讻讬讜转 诇诪讛 讛讜讗 诪讝讻讬专 讗讜转讛 诇注爪诪讛? 讗诇讗 讻讱 讛住讚专: 讗讜诪专 讗讘讜转 讜讙讘讜专讜转 讻专讙讬诇, 讜拽讚讜砖转 讛砖诐, 讜讻讜诇诇 诪诇讻讬讜转 注诐 拽讚讜砖转 讛讬讜诐 讜转讜拽注, 讝讻专讜谞讜转 讜转讜拽注, 砖讜驻专讜转 讜转讜拽注, 讜讗讞专 讻讱 讗讜诪专 注讘讜讚讛 讜讛讜讚讗讛 讜讘专讻转 讻讛谞讬诐.


讘 讙诪专讗 砖谞讬谞讜 讘诪砖谞讛, 讗诪专 诇讜 专' 注拽讬讘讗: 讗诐 讗讬谞讜 转讜拽注 诇诪诇讻讬讜转 诇诪讛 讛讜讗 诪讝讻讬专? 讜转讜讛讬诐: 诇诪讛 讛讜讗 诪讝讻讬专?! 诪讛 诪拽讜诐 诇砖讗诇讛 讝讜? 讛诇讗 专讞诪谞讗 讗诪专 讗讬讚讻专 [讛转讜专讛 讗诪专讛 讛讝讻专] 讜讻讬讜谉 砖诪爪讜讛 诇讛讝讻讬专, 讗讬谉 诇拽砖专讛 讘讛讻专讞 注诐 转拽讬注转 讛砖讜驻专! 讗诇讗 讻讱 讛讬转讛 讻讜讜谞转讜: 诇诪讛 注砖专, 讻诇讜诪专, 诇诪讛 讗讜诪专 注砖专讛 驻住讜拽讬诐 讘讘专讻讛 讝讜 讻诪讜 讘讘专讻讜转 讛讗讞专讜转 诇讬诪讗 [砖讬讗诪专] 转砖注 讗讜 驻讞讜转, 砖讛专讬 讛讜讗讬诇 讜讗砖转谞讬 [讜讛砖转谞转讛] 讘专讻讛 讝讜 讘讞住专讜谉 转拽讬注讛 转砖转谞讛 讙诐 讘诪住驻专 讛驻住讜拽讬诐 砖讘讛!


转谞讜 专讘谞谉 [砖谞讜 讞讻诪讬诐]: 诪谞讬谉 砖讗讜诪专讬诐 讘专讻转 讗讘讜转 鈥� 砖谞讗诪专: "讛讘讜 诇讛' 讘谞讬 讗诇讬诐" (转讛讬诇讬诐 讻讟, 讗) 讘诪讜讘谉: 讛讝讻讬专讜 诇驻谞讬 讛' 讗转 讛讞讝拽讬诐, 讛转拽讬驻讬诐, 讜诪讻讗谉 鈥� 砖诪讝讻讬专讬诐 讗转 讙讚讜诇转 讛讗讘讜转. 讜诪谞讬谉 砖讗讜诪专讬诐 讙讘讜专讜转 鈥� 砖谞讗诪专: "讛讘讜 诇讛' 讻讘讜讚 讜注讝" (转讛讬诇讬诐 讻讟, 讗). 讜诪谞讬谉 砖讗讜诪专讬诐 拽讚讜砖讜转 鈥� 砖谞讗诪专: "讛讘讜 诇讛' 讻讘讜讚 砖诪讜 讛砖转讞讜讜 诇讛' 讘讛讚专转 拽讚砖" (转讛诇讬诐 讻讟, 讘).


讜诪谞讬谉 砖讗讜诪专讬诐 讘转驻讬诇转 专讗砖 讛砖谞讛 诪诇讻讬讜转 讝讻专讜谞讜转 讜砖讜驻专讜转? 专' 讗诇讬注讝专 讗讜诪专: 讚讻转讬讘 [砖谞讗诪专]: "讘讞讜讚砖 讛砖讘讬注讬 讘讗讞讚 诇讞讜讚砖 讬讛讬讛 诇讻诐 砖讘转讜谉 讝讻专讜谉 转专讜注讛 诪拽专讗 拽讚砖" (讜讬拽专讗 讻讙, 讻讚), 讜讻讱 讬砖 诇驻专砖讜: "砖讘转讜谉" 鈥� 讝讛 专诪讝 诇讘专讻讛 砖诪讝讻讬专讬诐 讘讛 拽讚讜砖转 讛讬讜诐, "讝讻专讜谉" 鈥� 讗诇讜 讝讻专讜谞讜转, "转专讜注讛" 鈥� 讗诇讜 砖讜驻专讜转, "诪拽专讗 拽讚砖" 驻讬专讜砖讜: 拽讚砖讛讜 讘讛诪谞注讜转 诪注砖讬讬转 诪诇讗讻讛.


讗诪专 诇讜 专' 注拽讬讘讗: 诪驻谞讬 诪讛 诇讗 谞讗诪专 讗讞专转: "砖讘转讜谉" 鈥� 砖讘讜转, 砖讘讜 驻转讞 讛讻转讜讘 转讞讬诇讛, 砖住讘专讛 讛讬讗 诇讜诪专 砖诪转讞诇讛 谞讗诪专 注讬拽专 讛讚讘专 鈥� 砖讬讜诐 讝讛 讛讜讗 讬讜诐 讞讙 讛诪谞讜注 诪注砖讬讬转 诪诇讗讻讛! 讗诇讗 讻讱 爪专讬讱 诇讚专讜砖 讗转 讛讻转讜讘讬诐: "砖讘转讜谉" 鈥� 驻讬专讜砖讜 拽讚砖讛讜 讘讛诪谞注讜转 诪注砖讬讬转 诪诇讗讻讛, "讝讻专讜谉" 鈥� 讗诇讜 讝讻专讜谞讜转, "转专讜注讛" 鈥� 讗诇讜 砖讜驻专讜转, "诪拽专讗 拽讚砖" 鈥� 讝讜 拽讚讜砖转 讛讬讜诐.


讗诐 讻谉 诪谞讬谉 砖讗讜诪专讬诐 诪诇讻讬讜转? 转谞讬讗 [砖谞讜讬讛 讘专讬讬转讗], 专讘讬 讗讜诪专: 谞讗诪专 砖诐 "讗谞讬 讛' 讗诇讛讬讻诐" (讜讬拽专讗 讻讙, 讻讘) 砖讛讜讗 讛讝讻专转 讗诇讜讛讜转讜 砖诇 讛拽讚讜砖 讘专讜讱 讛讜讗, 讜讛讬讗 诪诇讻讜转讜 讘注讜诇诐, 讜谞讗诪专 住诪讜讱 诇讜: "讘讞讚砖 讛砖讘讬注讬" (讜讬拽专讗 讻讙, 讻讚) 鈥� 讝讜 诪诇讻讜转 砖爪专讬讱 诇讜诪专 讘讬讜诐 讝讛.


专' 讬讜住讬 讘专' 讬讛讜讚讛 讗讜诪专: 讗讬谞讜 爪专讬讱 诇驻住讜拽 讝讛, 讛专讬 讛讜讗 讗讜诪专: "讜讘讬讜诐 砖诪讞转讻诐 讜讘诪讜注讚讬讻诐 讜讘专讗砖讬 讞讚砖讬讻诐 讜转拽注转诐 讘讞爪讜爪专讜转 注诇 注讜诇讜转讬讻诐 讜注诇 讝讘讞讬 砖诇诪讬讻诐 讜讛讬讜 诇讻诐 诇讝讻专讜谉 诇驻谞讬 讗诇讛讬讻诐 讗谞讬 讛' 讗诇讛讬讻诐" (讘诪讚讘专 讬, 讬), 砖讗讬谉 转诇诪讜讚 诇讜诪专 讘住讜祝 讛驻住讜拽 诇讜诪专 砖讜讘 "讗谞讬 讛' 讗诇讛讬讻诐", 讜诪讛 转诇诪讜讚 诇讜诪专 讘讛讚讙砖讛 讝讜 砖诇 "讗谞讬 讛' 讗诇讛讬讻诐" 鈥� 讝讛 讘谞讛 讗讘, 讻诇讜诪专, 讻讗谉 诪拽讜专 讜讬住讜讚 诇讛诇讻讛, 砖诇讻诇 诪拽讜诐 砖谞讗诪专 讘讜 讝讻专讜谞讜转 鈥� 讬讛讬讜 讘讜 诪诇讻讬讜转 注诪讛谉.


讙 讜诪注转讛 讞讜讝专讬诐 诇讘注讬讛 砖讘诪砖谞转谞讜: 讜讛讬讻谉 讗讜诪专讛 诇拽讚讜砖转 讛讬讜诐? 转谞讬讗 [砖谞讜讬讛 讘专讬讬转讗], 专讘讬 讗讜诪专: 注诐 讛诪诇讻讬讜转 讗讜诪专讛, 讜讟注诪讜: 诪讛 诪爪讬谞讜 讘讻诇 诪拽讜诐, 讻诇讜诪专, 讘讻诇 讛讞讙讬诐, 砖讗转 拽讚讜砖转 讛讬讜诐 讗讜诪专讬诐 讘讘专讻讛 讛专讘讬注讬转 鈥� 讗祝 讻讗谉 讗讜诪专讬诐 讗讜转讛 讘专讘讬注讬转.


专讘谉 砖诪注讜谉 讘谉 讙诪诇讬讗诇 讗讜诪专: 注诐 讛讝讻专讜谞讜转 讗讜诪专讛 诇拽讚讜砖转 讛讬讜诐. 讜讟注诪讜: 诪讛 诪爪讬谞讜 讘讻诇 诪拽讜诐 砖拽讚讜砖转 讛讬讜诐 谞讗诪专转 讘讗诪爪注 转驻讬诇转 砖诪讜谞讛 注砖专讛 (专讘讬注讬转 诪讘讬谉 讛砖讘注) 鈥� 讗祝 讻讗谉 讛专讬讛讬 谞讗诪专转 讘讗诪爪注, 讜讛讘专讻讛 讛讞诪讬砖讬转 讛讬讗 讛讘专讻讛 讛讗诪爪注讬转 讘转驻讬诇转 专讗砖 讛砖谞讛 (砖讬砖 讘讛 转砖注 讘专讻讜转).


诪住讜驻专: 讜讻砖拽讬讚砖讜 讘讬转 讚讬谉 讗转 讛砖谞讛 讘讗讜砖讗 讬专讚 专' 讬讜讞谞谉 讘谉 讘专讜拽讗 诇驻谞讬 专讘谉 砖诪注讜谉 讘谉 讙诪诇讬讗诇, 讜注砖讛 谞讛讙 讘转驻讬诇转讜 讻砖讬讟转 专' 讬讜讞谞谉 讘谉 谞讜专讬. 讗诪专 诇讜 专讘谉 砖诪注讜谉: 诇讗 讛讬讜 谞讜讛讙讬谉 讻谉 讘讬讘谞讛. 诇讬讜诐 讛砖谞讬 砖诇 专讗砖 讛砖谞讛 讬专讚 专' 讞谞讬谞讗 讘谞讜 砖诇 专' 讬讜住讬 讛讙诇讬诇讬 讜注砖讛 讻专' 注拽讬讘讗. 讗诪专 专讘谉 砖诪注讜谉 讘谉 讙诪诇讬讗诇: 讻讱 讛讬讜 谞讜讛讙讬谉 讘讬讘谞讛.


注诇 讘专讬讬转讗 讝讜 转讜讛讬诐: 诇诪讬诪专讗 [讛讗诐 诇讜诪专] 砖专讘谉 砖诪注讜谉 讘谉 讙诪诇讬讗诇 讻砖讬讟转 专' 注拽讬讘讗 住讘讬专讗 诇讬讛 [住讘讜专 讛讜讗]? 讜讛讗 [讜讛专讬] 讗诪专 专' 注拽讬讘讗 砖诪诇讻讬讜转 注诐 拽讚讜砖转 讛讬讜诐 讗诪专 诇讛讜 [讗讜诪专 讛讜讗 讗讜转谉] 讜专讘谉 砖诪注讜谉 讘谉 讙诪诇讬讗诇 讗讜诪专 砖拽讚讜砖转 讛讬讜诐 注诐 讛讝讻专讜谞讜转 讗诪专 诇讛讜 [讗讜诪专 讛讜讗 讗讜转诐] 讜讻讬爪讚 讛住讻讬诐 专讘谉 砖诪注讜谉 讘谉 讙诪诇讬讗诇 注诐 诪谞讛讙 专' 注拽讬讘讗? 讗诪专 专' 讝讬专讗: 讗讬谉 讛讻讜讜谞讛 砖讛住讻讬诐 讘讻诇 讛驻专讟讬诐, 讗诇讗 讛转讻讜讜谉 诇讜诪专 砖转讜拽注讬谉 诇诪诇讻讬讜转, 砖诇注谞讬谉 讝讛 讘诇讘讚 讛住讻讬诐, 砖讻讱 谞讛讙讜 讘讬讘谞讛.


砖谞讬谞讜 砖诐: 诇讬讜诐 讛砖谞讬 讬专讚 专' 讞谞讬谞讗. 讜砖讜讗诇讬诐: 诪讗讬 [诪讛] 驻讬专讜砖讜 砖诇 讬讜诐 砖谞讬, 讗讬诇讬诪讗 [讗诐 转讗诪专] 砖讛讻讜讜谞讛 讛讬讗 诇讬讜诐 讟讜讘 砖谞讬 砖诇 专讗砖 讛砖谞讛, 诇诪讬诪专讗 讚注讘专讜讛 [讛讗诐 转讗诪专 砖注讬讘专讜] 讗转 讞讜讚砖 讗诇讜诇 讜讗讝 讬讜诐 砖诇讜砖讬诐 砖诇 讗诇讜诇 讛讜讗 讬讜诐 专讗砖讜谉 砖诇 专讗砖 讛砖谞讛, 讜讗讞讚 讘转砖专讬 讛讜讗 讬讜诐 砖谞讬, 讗讜诇诐 讛讗诪专 [讛专讬 讗诪专] 专' 讞谞讬谞讗 讘专 讻讛谞讗: 诪讬诪讜转 注讝专讗 讜讗讬诇讱 诇讗 诪爪讬谞讜 砖讬讛讬讛 讞讜讚砖 讗诇讜诇 诪注讜讘专 讜拽砖讛 诇讛谞讬讞 砖讛讬讛 诪拽专讛 讻讝讛 讘讬诪讬 讛转谞讗讬诐! 讗诪专 专讘 讞住讚讗: 诪讗讬 [诪讛 讛驻讬专讜砖] 砖谞讬 鈥� 诇讬讜诐 砖谞讬. 讻诇讜诪专, 诇砖谞讛 讛讘讗讛, 砖讘专讗砖 讛砖谞讛 讘砖谞讛 讛讘讗讛 讗讬专注 讛讚讘专.


讚 诪砖谞讛 讗讬谉 驻讜讞转讬谉 诪注砖专讛 驻住讜拽讬诐 砖诇 诪诇讻讜讬讜转 砖讗讜诪专讬诐 讘转讜讱 讘专讻转 诪诇讻讬讜转, 诪注砖专讛 驻住讜拽讬诐 砖诇 讝讻专讜谞讜转 讘讘专讻转 讝讻专讜谞讜转, 诪注砖专讛 驻住讜拽讬诐 砖诇 砖讜驻专讜转 讘讘专讻转 砖讜驻专讜转. 专' 讬讜讞谞谉 讘谉 谞讜专讬 讗讜诪专: 讗诐 讗诪专 砖诇砖 砖诇砖 诪讻讜诇谉 鈥� 讬爪讗.


讛 讙诪专讗 砖讜讗诇讬诐: 讛谞讬 [讗讜转诐] 注砖专讛 驻住讜拽讬诐 砖诇 诪诇讻讬讜转 讜砖讗专 讘专讻讜转 讻谞讙讚 诪讬 拽讘注讜诐? 讗诪专 专讘讬: 讻谞讙讚 注砖专讛 讛诇讜诇讬诐 砖讗诪专 讚讜讚 讘住驻专 转讛讬诇讬诐. 讜转讜讛讬诐: 讛诇讜诇讬诐 讘转讛讬诇讬诐, 讛专讬 讟讜讘讗 讛讜讜 [讛专讘讛 讬讜转专 诪讝讛 讛诐]! 讜诪砖讬讘讬诐: 讛谞讱 讚讻转讬讘 讘讛讜 [讗讜转诐 砖谞讗诪专 讘讛诐] "讛诇诇讜讛讜 讘转拽注 砖讜驻专" (转讛讬诇讬诐 拽谞, 讙), 讜讘驻专拽 讝讛 谞讗诪专讜 注砖专 驻注诪讬诐 "讛诇诇讜讛讜".


专讘 讬讜住祝 讗诪专: 讻谞讙讚 注砖专转 讛讚讘专讜转 砖谞讗诪专讜 诇讜 诇诪砖讛 讘住讬谞讬. 专' 讬讜讞谞谉 讗诪专: 讻谞讙讚 注砖专讛 诪讗诪专讜转 砖讘讛谉 谞讘专讗 讛注讜诇诐. 注诇 讻讱 砖讜讗诇讬诐: 讛讬 谞讬谞讛讜 [诪讛 讛诐] 讘注爪诐 注砖专讛 诪讗诪专讜转 讗诇讜 鈥� 讛专讬 讛诐 讗讜转谉 驻注诪讬诐 砖讻转讜讘


"讜讬讗诪专 讗诇讜讛讬诐" 讘驻专砖转 讘专讗砖讬转, 讗讜诇诐 讗诇讛 讛诇讗 转砖注讛 讛讜讜 [讛诐] 讜诇讗 注砖专讛! 讜诪砖讬讘讬诐: 讛诪诇讛 "讘专讗砖讬转" 注爪诪讛 谞诪讬 [讙诐 讻谉] 诪讗诪专 讛讜讗, [砖讻谉 谞讗诪专]: "讘讚讘专 讛' 砖诪讬诐 谞注砖讜" (转讛讬诇讬诐 诇讙, 讜), 诇讜诪专 砖讻诇 讛讘专讬讗讛 讻讜诇讛 谞讜爪专讛 讘讻诇诇 讘讚讬讘讜专 讗讞讚, 讜讗讞专 讻讱 谞转驻专讟讛 讜讛诇讻讛 讘讚讘专讬诐 砖讜谞讬诐.


讜 砖谞讬谞讜 讘诪砖谞讛, 专' 讬讜讞谞谉 讘谉 谞讜专讬 讗讜诪专: 讗诐 讗诪专 砖诇砖 砖诇砖 诪讻讜诇谉 讬爪讗. 讗讬讘注讬讗 诇讛讜 [谞砖讗诇讛 诇讛诐] 诇诇讜诪讚讬诐: 讛讬讻讬 拽转谞讬 [讻讬爪讚 砖谞讛], 诪讛 讻讜讜谞转 讚讘专讬讜, 讛讗诐 讬砖 诇驻专砖 砖讗讜诪专讬诐 砖诇砖 诪谉 讛转讜专讛, 砖诇砖 诪谉 讛谞讘讬讗讬诐, 讜砖诇砖 诪谉 讛讻转讜讘讬诐 讚讛讜讜 [砖讛诐] 讘住讱 讛讻诇 转砖注 讜讗讬讻讗 讘讬谞讬讬讛讜 讞讚讗 [讜讬砖 讘讬谞讬讛诐 讘讬谉 专' 讬讜讞谞谉 讘谉 谞讜专讬 讜讞讻诪讬诐 讛驻专砖 讘讗讞转], 讗讜 讚诇诪讗 [砖诪讗] 讗讞讚 诪谉 讛转讜专讛 讜讗讞讚 诪谉 讛谞讘讬讗讬诐 讜讗讞讚 诪谉 讛讻转讜讘讬诐, 讚讛讜讬讬谉 诇讛讜 [砖讛诐] 砖诇砖 讛讝讻专讜转 讜讗讬讻讗 讘讬谞讬讬讛讜 讟讜讘讗 [讜讬砖 讘讬谞讬讛诐 讛驻专砖 讙讚讜诇]?


讜诪讘讬讗讬诐 专讗讬讛, 转讗 砖诪注 [讘讜讗 讜砖诪注] 讛讜讻讞讛 诇讚讘专: 讚转谞讬讗 [砖讻谉 砖谞讬谞讜 讘讘专讬讬转讗]: 讗讬谉 驻讜讞转讬谉 诪注砖专讛 诪诇讻讬讜转, 诪注砖专讛 讝讻专讜谞讜转, 诪注砖专讛 砖讜驻专讜转, 讜讗诐 讗诪专 砖讘注 诪讻讜诇谉 鈥� 讬爪讗, 讻谞讙讚 砖讘注讛 专拽讬注讬诐.


专' 讬讜讞谞谉 讘谉 谞讜专讬 讗诪专: 讛驻讜讞转 鈥� 诇讗 讬驻讞讜转 诪砖讘注, 讜讗诐 讗诪专 砖诇砖 诪讻讜诇谉 鈥� 讬爪讗, 讻谞讙讚 转讜专讛 讜谞讘讬讗讬诐 讜讻转讜讘讬诐, 讜讗诪专讬 诇讛 [讜讬砖 讗讜诪专讬诐]: 讻谞讙讚 讻讛谞讬诐 诇讜讬诐 讜讬砖专讗诇讬诐. 诪砖诪注 砖讛讜讗 住讘讜专 砖讛驻讜讞转 讗讜诪专 讘住讱 讛讻诇 砖诇砖. 讗诪专 专讘 讛讜谞讗 讗诪专 砖诪讜讗诇: 讛诇讻讛 讻专' 讬讜讞谞谉 讘谉 谞讜专讬, 砖讗诐 注砖讛 讻谉 鈥� 讬爪讗.


讝 诪砖谞讛 讗讬谉 诪讝讻讬专讬谉 驻住讜拽讬诐 诪转讜讱 讝讻专讜谉 诪诇讻讜转 讜砖讜驻专 讗诐 驻住讜拽讬诐 讗诇讛 讬砖 讘讛诐 讝讻专讜谉 砖诇 驻讜专注谞讜转. 讜讘讗诪讬专转 注砖专讛 驻住讜拽讬诐 讗诇讛 诪转讞讬诇 讘驻住讜拽讬诐 砖诇 讛转讜专讛, 讜诪砖诇讬诐 讘谞讘讬讗, 专' 讬讜住讬 讗讜诪专: 讗诐 讛砖诇讬诐 讘驻住讜拽 诪谉 讛转讜专讛 鈥� 讬爪讗.

